dh-unibe/image-text_koenigsfelden-charters-post-1500 huggingface dataset:
Ich, Niclaͧss Meyer, jetz miner gnädign̄ fröw aͤppttischin hoffmeister, und gemeinē coventt fröwen
zuͦ Kûngsvelden, tuͦn kuntt menglichm̄ mit disem brieff, das uff des dätt fùr mich komē Hans
Widerker, der mùller, burger zuͦ Bremgarttn̄, offnet vor mir, wie er einē aker uff der aͤbny, an Heini
Buͦchers aker gelegn̄, waͤren dry juchartn̄ von Walther Erstt erköftt hette, der selbe aker vom schloss
Hapspurg laͤchen wer und an mine gnaͤdign̄ fröwen von herˀ Hanss Arnold Saͤgenser im koͧff
komē wer, bätt mich, im und Quitterien und Anna, sinen zwoͤy toͤchtr̄n, das selbe laͤchn̄ also
zelichen, wan̄ mich nu beduͦcht soͤmlich sin pitt zimlich und billich zesin, so hab ich soͤmlich
sin pitt angesechn̄ und erhoͤrt, hab im sinen zwoͤy toͤchtern̄, vorbemelt, in namē und an stätt
miner gnaͤdign̄ fröwn̄ den obgenatt̄n aker zuͦ einē rechttn̄ manlaͤchn̄ gelichen und ich in
namē miner gnaͤdign̄ im und sinen zwoͤy toͤchtern̄ dar an gelichn̄ hab, also das er sol und
mag das selbe laͤchn̄ nu hin fûr inhabn̄, nutzen und niessen, besetzen und ettsetzn̄, als nach
manlaͤchens recht, sitt ✳ und gewonheit, da bi mir der bemelt Hanss Widerker geloptt und
versprochn̄ hätt als ein trager siner zwoͤy toͤchttrn̄ diensttig, gewerttig und gehorsam zesin
zuͦ miner gnaͤdign̄ fröwen handn̄ und alles das zetuͦn, das einē jettlichn̄ laͤchen man sinē laͤchn̄
herˀn von siner laͤchnē wegen pflichttig, schuldig zetuͦn ist, öch verschwigne laͤchn̄ ze offnenm so
fer das an in langet. und des ze urkùnd so han ich min eigen insigel offenlich tuͦn henkn̄
an disen brieff, doͤch minē gnaͤdign̄ fröwn̄ an irem laͤchn̄ und manschaft, äch mir, minen
erbn̄ an schadn̄, der gebn̄ ist uff samstag nach sanct Sebastianꝰ tag, als man zaltt von Cristi
gebùrt tusent fùnffhundert und drey jar. ✳
Königsf. 861
1503 ✳
14 ✳
Nͦ✳ 73 ✳
Staatsarchiv
AARGAU
Hans Mùller